Lemsine (jina la uandishi Aïcha Laidi: alizaliwa karibu na Tébessa, 1942) ni mwandishi wa Algeria anayeandika kwa lugha ya Kifaransa. Mama huyo, mtetezi wa haki za wanawake, alikuwa makamu wa rais wa Shirika la Wanawake la Haki, Fasihi na Maendeleo. Alihudumu katika Kamati ya Wanawake ya PEN International. Alilazimishwa kuondoka Algeria kwa sababu wanamgambo wa Kiislamu walimchukulia kama mtu hatari. Aïcha ni mwandishi wa riwaya na insha, amewaandikia pia waandishi wa habari wa Algeria na nje ya nchi. Mwanamama huyu ni mzungumzaji wa kimataifa, aliyebobea katika historia ya Uislamu, siasa na haki za wanawake Waislamu. Alialikwa mara kwa mara kushiriki katika semina na makongamano ulimwenguni kote. Lemsine aliolewa na mwanadiplomasia Ali Laidi. Mumewe alikuwa balozi wa Algeria nchini Hispania (kuanzia mwaka 1965 hadi mwaka 1970), Jordan (mwaka 1977 hadi mwaka 1984), huko Uingereza na Ireland (mwaka 1984 hadi mwaka 1988) na Mexico (mwaka 1988 hadi mwaka 1991). Lemsine alichapisha riwaya mbili za kwanza zilizohusiana na matukio kipindi cha vita ya Algeria kutafuta uhuru.